《送郭彦辰如杭归省兼寄陆菊逸》
明代·唐桂芳

白头亲老初为吏，青眼谁能定荐贤。浦口月明天似水，湖边云起屋如船。

每逢李白酒必醉，此去陈蕃榻又悬。万一故人相问讯，南山射虎过年年。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。